-
རྩོད་དཔོན་ཡོངས་ཁྱབ་ཡིག་ཚང་འདི་ གཞུང་གི་དབང་ཁྱབ་དང་ དབང་འཛིན་འོག་ལུ་ འགན་ཁུར་འབག་སྟེ་ ལཱ་འབད་མི་ རང་སྐྱོང་ལས་སྡེ་ཅིག་ཨིན། ཡིག་ཚང་གིས་ གཞུང་ལུ་ ཁྱད་རིག་དང་ལྡན་པའི་ཁྲིམས་དོན་ཞབས་ཏོག་ཚུ་ བྱིན་དོ་ཡོདཔ་དང་ ད་ལྟོ་ རྩོད་དཔོན་ཡོངས་ཁྱབ་ཡིག་ཚང་གི་བཅའ་ཁྲིམས་༢༠༡༥ཅན་མའི་དགོངས་དོན་དང་འཁྲིལ་ཏེ་ ལཱ་འབད་དོ་ཡོདཔ་ཨིན། རྩོད་དཔོན་ཡོངས་ཁྱབ་ཡིག་ཚང་འདི་ ཉེས་བཤེར་དང་རྩོད་བཤེར་གྱི་འགན་ཁུར་འབག་མི་ ལས་སྡེ་ལྟེ་བ་ཅིག་ཨིན། གཞན་ཡང་ གཞུང་གིས་ འགན་བཅོལ་འབད་བའམ་དྲི་གཏུགས་འབད་མི་ ཁྲིམས་ཀྱི་གནད་དོན་ཚུ་གི་ཐོག་ལུ་ བསམ་འཆར་བྱིན་ནི་དང་ གཞུང་གིས་ དྲི་གཏུགས་འབད་མི་ དཔྱད་ཡིག་ ཡང་ན་ བདག་སྐྱོང་གི་ཁྲིམས་བཟོ་ཚུ་ ཇི་མཁོ་ལྟར་ བསྐྱར་ཞིབ་ ཡང་ན་ ཟིན་འགོད་བཏབ་ཨིན།
-
མི་རྗེ་བློན་ཆེན་གྱིས་ རྒྱབ་སྣོན་འབད་དེ་ འབྲུག་མངའ་བདག་རྒྱལཔོ་མཆོག་གིས་ བདག་རྐྱེན་གནང་སྟེ་ཡོད་མི་ རྩོད་དཔོན་ཡོངས་ཁྱབ་ ༼འབྲུག་གི་ཁྲིམས་དོན་གཙོ་འཛིན་འགོ་དཔོན་༽ འདི་ རྩོད་དཔོན་ཡོངས་ཁྱབ་ཡིག་ཚང་གི་ དབང་འཛིན་ཨིན།
-
རྩོད་དཔོན་ཡོངས་ཁྱབ་འདི་ ཁྲིམས་དོན་གཙོ་འཛིན་འགོ་དཔོན་ཅིག་ཨིནམ་ལས་ གཤམ་འཁོད་འགན་ཁུར་ཚུ་འབག་དགོ།
༡༽ རྒྱལ་བརྒྱུད་རྒྱལ་ཁབ་ཀྱི་རྩོད་གཞིའི་ནང་ དགག་ལན་འབད་དེ་ དྲང་ཁྲིམས་ཀྱི་རྗེས་སུ་བཟུང་སྟེ་ ཁོའམ་མོའི་བྱ་སྒོ་ཚུ་ འཐབ་དགོཔ་དང་།
༢༽ གཞུང་ལུ་ཁྲིམས་ཀྱི་གནད་དོན་ཆ་མཉམ་སྐོར་ གྲོས་འབུལ་ཕུལ་དགོཔ་དང་ ཁྲིམས་ཀྱི་གནས་ལུགས་ཨིན་པའི་འགན་ཁུར་གཞན་ཚུ་ བསྟར་སྤྱོད་བསྒྲུབ་དགོ།
༣༽ ཁྲིམས་འདུན་ཡོངས་ཀྱི་འདུན་ས་ལུ་ སྙན་གསན་གྱི་ཐོབ་དབང་ཡོད།
༤༽ ཡིག་ཚང་གི་བྱ་སྒོའི་བདག་སྐྱོང་འཐབ་དགོ།
༥༽ ཁྲིམས་ཀྱི་རིང་ལུགས་དང་དྲང་ཁྲིམས་གོང་ལུ་བཀུར་ནི་ཡོདཔ་ ངེས་གཏན་བཟོ་དགོཔ་ཨིན།
༦༽ དགོས་མཁོ་འཐོན་པའི་སྐབས་ རྒྱལ་བརྒྱུད་རྒྱལ་ཁབ་ཀྱི་ཕྱི་ཁའི་ཁྲིམས་འདུན་གང་རུང་གི་འདུན་སར་ གཞུང་གི་ཁ་ཐུག་ལས་ ངོ་ཚབ་འབད་དགོ།
༧༽ འབྲུག་རྒྱལ་པོ་མཆོག་དང་གཞུང་ལུ་ ཁྲིམས་ཀྱི་གནད་དོན་ཚུ་མ་ཚད་ རྒྱལ་ཡོངས་མཐའ་དོན་དང་འབྲེལ་བའི་གནད་དོན་ཚུའི་སྐོར་ མཁོ་གལ་ཡོད་པའི་གནས་ཚུལ་དང་ གྲོས་འབུལ་ཕུལ་དགོ།
༨༽ རྩོད་གཞི་གང་རུང་ཅིག་གི་བཤེར་གཏུགས་ ཡང་ན་ འགོ་བཙུགས་ནི་དང་ ཕྱིར་བཏོན་འབད་ནི་ཚུ་ ཁྲིམས་དང་འཁྲིལ་ཏེ་ འབད་ནིའི་དབང་ཚད་ཡོད།
༩༽ དམིགས་བསལ་གྱི་ཁྲིམས་དོན་ལཱ་སྐལ་ཚུ་ བསྒྲུབ་ནི་ལུ་ ནམ་ར་དགོས་མཁོ་ཡོདཔ་སྦེ་འཆར་བ་ཅིན་ ཁྱད་ཚད་ལྡན་པའི་རྒྱབ་མི་ལས་ ཞབས་ཏོག་ཚུ་ལེན་ཆོག།
༡༠༽ ཁྲིམས་དོན་གྱི་དྲི་བ་གང་རུང་ཅིག་གི་སྐོར་ལས་ སྤྱི་ཚོགས་ནང་ ངོ་བཅར་འབད་དེ་ བསམ་འཆར་ཚུ་ བརྗོད་ནིའི་ཐོབ་དབང་ཡོད།
༡༡༽ ཁོའམ་མོའི་འགན་ཁུར་ཚུ་སྒྲུབ་པའི་སྐབས་ ཞི་རྩོད་ ཡང་ན་ ཉེས་རྩོད་ཅིག་དང་འབྲེལ་བ་ཡོད་པའི་མི་ངོ་དང་ དངོས་འབྲེལ་ཅན་གྱི་འཛིན་ཐོ་ ཡིག་ཆ་ རྒྱུ་དངོས་ཚུ་ ལེན་ཏེ་སྤྱོད་དགོ
-
ཡིག་ཚང་གིས་ ཞི་བའི་རྩོད་གཞི་ཅིག་གི་ནང་ སྒེར་གྱི་མི་ཁུངས་གང་རུང་ཅིག་གི་ཁ་ཐུག་ལས་ ངོ་ཚབ་འབད་ནི་མེད།
-
རྩོད་དཔོན་ཡོངས་ཁྱབ་ཡིག་ཚང་གིས་ ཁྲིམས་འདུན་གང་རུང་གི་འདུས་ས་ལུ་ ངན་ལྷད་ཀྱི་ཉེས་འཛུགས་རྩིས་པའི་ ཉེས་ཅན་གནོད་འགེལ་གྱི་ཉེས་འཛུགས་གྲུབ་པའི་ སྤྱི་གཡོགཔ་གང་རུང་གི་ཁ་ཐུག་ལས་ དགག་ལན་འབད་ནི་མེད། ཡིག་ཚང་གི་ལཱ་འགན་གྱི་མཚམས་ཚོད་འདི་ སྤྱི་གཡོགཔ་ཚུའི་གཞུང་འབྲེལ་གྲོས་ཆོད་ངེས་བདེན་ཚུ་ ཁྲིམས་ཀྱི་འདུན་ས་ཅིག་ནང་ གདོང་ལན་འབད་ཡོད་པའི་སྤྱི་གཡོགཔ་ཚུ་ དགག་ལན་འབད་ནི་ཨིན།
-
གཞུང་གི་ལས་སྡེ་གང་རུང་གིས་ རྩོད་བཤེར་ ཡང་ན་ ཉེས་བཤེར་གྱི་དོན་ལུ་ རྩོད་གཞི་ཅིག་གི་སྐོར་ལས་ དྲི་གཏུགས་འབད་ཆོགཔ་དང་ རྩོད་གཞི་དེ་གི་སྙན་ཞུ་དང་སྒྲུབ་བྱེད་ཆ་ཚང་ ཡིག་ཚང་ལུ་སྤྲོད་དགོ།
-
ཡིག་ཚང་གིས་ རྩོད་གཞི་ཅིག་ གཞི་གནས་ག་ཅི་ལུ་ གཙོ་བོར་བཟུང་སྟེ་ གཏན་འཁེལ་བཟོཝ་སྨོ་ཟེར་བ་ཅིན་ གལ་སྲིད་ སྒྲུབ་བྱེད་དང་སྤྱི་དོན་གཉིས་ཆ་རའི་བརྟག་དཔྱད་ མཐར་འཁྱོལ་ཏེ་ཡོད་པ་ཅིན་རྐྱངམ་ཅིག ཡིག་ཚང་གིས་ ཉེས་བཤེར་འགོ་བཙུགས་དགོཔ་དང་ གལ་སྲིད་ ཡིག་ཚང་གི་བསམ་འཆར་ལུ་ ཉེས་རྩོད་ཅིག་ ཐེ་ཚོམ་ལས་གྲོལ་བའི་མངོན་རྟགས་སྟོན་ནི་ལུ་ ཡིད་ཆེས་རུང་བའི་སྒྲུབ་བྱེད་ལངམ་སྦེ་ཡོད་པ་དང་། ཉེས་བཤེར་ཅིག་བཙུགས་ནི་དེ་ མི་མང་མཐའ་དོན་ལུ་ མཁོ་གལ་ཡོདཔ་སྦེ་ འཆར་བ་ཅིན་ ཉེས་བཤེར་བརྟག་དཔྱད་འདི་ མཐར་འཁྱོལ་ཏེ་ཡོདཔ་སྦེ་ བརྩི་དགོཔ་ཨིན།
-
ཡིག་ཚང་གིས་ གཞུང་གིས་ དྲི་གཏུགས་འབད་བའི་ཁྲིམས་ཀྱི་གནད་དོན་ཐོག་ལུ་ ཁྲིམས་དོན་བསམ་འཆར་བཀོད་ནི་མ་གཏོགས་ མི་མང་ལུ་ ཁྲིམས་དོན་བསམ་འཆར་ཚུ་ བྱིན་མི་ཆོག། ཨིན་རུང་ ཡིག་ཚང་གིས་ ཁྲིམས་དོན་ལས་བྱེདཔ་ཚུ་ལུ་ ཁྲིམས་དོན་ཤེས་ཡོན་བྱིན་ཆོག་པའི་ཁར་ མི་མང་ལུ་ ཁྲིམས་རིགས་ཀྱི་གོ་བ་བརྡ་སྤྲོད་འཕེལ་རྒྱས་གཏང་ཐབས་ལུ་ གནས་ཚུལ་ཚུ་སྤེལ་ཆོག།
-
ཡིག་ཚང་གིས་ གཞུང་ལུ་རྐྱངམ་ཅིག་ དགོས་མཁོའི་ཡིག་ཆ་ ཡང་ན་ བརྡ་དོན་གཞན་ཚུ་རྒྱབ་རྟེན་སྦེ་ ཡིག་ཐོག་ ཚིག་ཉུང་དོན་གསལ་གྱི་བརྗོད་དོན་འཁོད་དེ་ཡོད་པ་ཅིན་ ཁྲིམས་དོན་བསམ་འཆར་ཚུ་བྱིནམ་ཨིན། གཞན་ཡང ཡིག་ཚང་གིས་ ལྷན་རྒྱས་གཞུང་ཚོགས་ལས་ ཡིག་ཐོག་བཀའ་ཁྱབ་ཐོབ་པ་ཅིན་རྐྱངམ་ཅིག་ ཁྲིམས་དོན་བསམ་འཆར་བྱིནམ་ཨིན།
-
རྩོད་དཔོན་ཡོངས་ཁྱབ་ཡིག་ཚང་གིས་ ཟིན་འགོད་བཏབ་འོང་། དེ་ཡང་ གཞུང་གིས་ དྲི་གཏུགས་འབད་མི་ དཔྱད་ཡིག་ ཡང་ན་ བདག་སྐྱོང་གི་ཁྲིམས་བཟོ་ཚུ་ ཟིན་འགོད་བཏབ་ཨིན།
-
ལྷན་ཁག་ ཡང་ན་ གཞུང་གི་ལས་སྡེ་གང་རུང་ཅིག་གིས་ ཡིག་ཚང་ལས་ ཁྲིམས་དོན་བསམ་འཆར་ལེན་ནིའི་སྐོར་ལས་ ༼བདག་སྐྱོང་བྱ་སྒོའི་དོན་ལུ་ ལྷན་རྒྱས་གཞུང་ཚོགས་ལས་བརྒྱུད་དེ་༽ གཞུང་ལུ་ ཡི་གུ་འབྲི་དགོཔ་དང་ ཡིག་ཚང་གིས་ ལྷན་རྒྱས་གཞུང་ཚོགས་ལས་ ཡིག་ཐོག་བཀའ་ཁྱབ་ཐོབ་པ་ཅིན་རྐྱངམ་ཅིག་ ཁྲིམས་དོན་བསམ་འཆར་བྱིནམ་ཨིན།
-
གཞུང་གིས་ ཡིག་ཚང་ལུ་ དྲི་གཏུགས་འབདཝ་དང་བཅས་ དངོས་འབྲེལ་ཅན་གྱི་ཡིག་ཆ་ག་ར་རྩིས་ཏེ་ དཔྱད་ཡིག་བརྩམ་ནི་ལུ་ མངོན་གསལ་ཅན་གྱི་སྲིད་བྱུས་ལམ་སྟོན་རྒྱས་པ་ ཡིག་ཚང་ལུ་སྤྲོད་དགོ། ཡིག་ཚང་འདི་ ཟིན་འགོད་བཏབ་སའི་ཡིག་ཚང་ཅིག་འབདཝ་ལས་ གཞུང་ལས་ སྲིད་བྱུས་ལམ་སྟོན་རྒྱས་པ་ཐོབ་པའི་རྗེས་སུ་ སྲིད་བྱུས་དེ་ཚུ་ ཁྲིམས་ཡིག་ལུ་བསྒྱུར་ཏེ་ དཔྱད་ཡིག་བརྩམ་དགོ། དེ་མ་ཚད་ དཔྱད་ཡིག་ཅིག་ བརྩམ་པའི་སྐབས་ལུ་ ཟིན་འགོད་བཏབ་མི་དང་ ཞུ་བ་འབད་མི་ལས་སྡེ་གཉིས་ཀྱི་བར་ན་ བརྡ་དོན་བརྗེ་སོར་གྱི་འབྲེལ་བ་བཞག་ཐབས་དང་ ཡིག་ཚང་ལུ་ཕན་རླབས་འཇུག་པའི་དོན་ལུ་ འབྲེལ་ཡོད་ལྷན་ཁག་ ཡང་ན་ དངོས་འབྲེལ་ཅན་གྱི་ལས་སྡེ་གིས་ འགོ་དཔོན་ཅིག་ངོས་འཛིན་འབད་དགོ།
-
ཡིག་ཚང་གིས་ གཞུང་ལས་ དྲི་གཏུགས་འབད་མི་ དཔྱད་ཡིག་དང་བདག་སྐྱོང་གི་ཁྲིམས་བཟོ་ཚུ་ བསྐྱར་ཞིབ་འབད་འོང་། དཔྱད་ཡིག་བསྐྱར་ཞིབ་ཀྱི་དགོས་དོན་ལུ་ སྲིད་བྱུས་ལམ་སྟོན་རྒྱས་པ་ཚུ་ ངེས་གཏན་སྦེ་ ཁྲིམས་ཡིག་ལུ་ བསྒྱུར་ཏེ་ཡོད་མེད་ བདེན་དཔྱད་འབད་དགོ།
unk dzo_Tibt unk dzo_Tibt unk dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt unk dzo_Tibt unk dzo_Tibt unk dzo_Tibt unk dzo_Tibt unk dzo_Tibt unk dzo_Tibt unk dzo_Tibt unk dzo_Tibt unk dzo_Tibt unk dzo_Tibt